Mikloško, Jozef, poslanec NR SR (2014-11-10):
Veľmi pekne ďakujem. Beží 24. hodina, konečne sa dostávam k mikrofónu. Vo svoje najbližšej knižke takú kapitolku budem mať, sľubujem, že 24-hodinové čakanie na mikrofón. A bude to pekná kapitolka. Vítam aj troch členov vlády, tu majú presilovku nad poslancami SMER-u. Takže keby sme spravili teraz nejaký február, VOSR alebo puč, tak možná, že by sme dobre dopadli. Ja už som chcel protestovať aj ako senior, že sa nemôžem k mikrofónu dostať. A chcem vám oznámiť, že som sa rozhodol, že máme tu 1,3 mil. seniorov, zorganizujeme ich, vyhráme voľby, spravíme vládu a uvidíte, jak to potom bude frčať. Ale začínam troška zase humorne. K tomu internetovému vyjadreniu. No, je to skutočne trápne, môžem povedať, a to všetci vieme dobre. Len chcem pripomenúť, že keď pani Kormuthová svojho času na internete napísala o 4.30 ráno svoj statement, ospravedlňujem sa, tak v ten deň ju vyhodili z RTVS. Nebol to ani trestný čin, ani nič iné, to potvrdil aj generálny prokurátor. Keď pani Flašíková-Beňová napísala na starých kardinálov, že sú chrapúni, černokňažníci, podporovatelia pedofilov, narkomanov a finančníkov z Vatikánskej banky, nepresne citujem, tak som to poslal tiež generálnemu prokurátorovi, ešte mi neodpovedal, ale tiež sa mi to zdá zvláštne. Toto je tiež námet pre Generálnu prokuratúru, lebo ten mladík, čo tam povedal, už neviem, v akom ošiali bol, tak je to tiež podozrenie na trestný čin urážky a tak ďalej.  Niekto sa mal toho chytiť a poslať mu. Trocha mi je to trápne, preto si myslím, že aj  komunálne voľby nemajú dobrý termín 15., keď máme 17. november, 25. výročie. Keď padal sneh na berlínsky múr, poviem, že to bol môj najkrajší mesiac, snáď i deň, v mojom živote už krajší nebude. A my miesto toho, aby sme si spomenuli, ako to bolo, ako to bude, jak to má byť, tak sa tu v podstate vadíme a troška je to trápne. No to je prvá poznámka. Druhá poznámka, aj tie hodinové prejavy, ktoré sú tu, a bolo ich už veľmi veľa, sú troška dlhé, dá sa povedať, lebo stačí politikom alebo matematikom vecne raz niečo povedať, on si to zapamätá, nie je mu treba to, ani starému človeku, stále opakovať. Chcem ešte pripomenúť, že ešte nikto nespomenul detektor lži. Tuná za chvíľočku bude testovanie na alkohol, tak aj detektor lži môžeme doniesť a môžeme tento cirkus tuná urobiť. Dneska treba ísť aj do kostola. Neviem, či ste už boli, ja som už bol. A v kostole dnes čítali a myslím si, že to už niekto tu spomenul, ale zopakujem to, ako Kristus vyhnal z toho chrámu všetkých peňazomencov, kupcov, vyšľahal ich, vypustil im holuby. Tuná by nemali asi kde letieť, ale svätý Augustín hovorí, že to prevrátil tým, ktorí sa starali len o svoje záujmy. Tak neviem, keby sa tu otvorili dvere pri hlasovaní a niekto takýto by sem prišiel, tak zvedavý som, ktoré stoly by ostali neprevrátené. Ale to je už asociácia nie celkom férová. Ja som si tiež všimol, že pán premiér Fico povedal tých 30 ľudí z opozície. To je dobrý námet, lebo to je určite popustenie. Predtým to mali byť všetci opoziční, ale to už hovoril môj predrečník, ale toto tu mám napísané. Viete, že KDH a SMER (pozn. red.: správne má byť – „KDH a MOST“) nepodpísal toto odvolanie. Keď som počul niektoré veľmi arogantné prejavy dnes, ktoré naozaj nepatrili na pôdu parlamentu, či to povedali odtiaľ, alebo odtiaľ, tak sa mi zdá, že je dobré, že sme to vtedy nepodpísali. Ja by som chcel povedať, že táto schôdza vlastne je o eurofondoch, alebo mala by byť, a ich rozdeľovaní. Toto sa už opozícia niekoľkokrát pokúšala dať do programu, čerpanie eurofondov a spôsoby výberových konaní, neplatení faktúr, nikdy sa jej to nepodarilo. V zdravotníctve už napriek veľkým dotáciám, myslím, že sme 9. v Európe na počet ľudí a HDP a tak ďalej, stále plačeme nad nedostatkom peňazí. Ja si myslím, že v zdravotníctve je aj dnes čierna diera, kde koľko dáte, toľko veľmi rýchlo minú. Prepáčte, zdravotníci, ale robiť si biznis so zdravím človeka, zahraničnými prístrojmi, liekmi, investíciami do veľkých stavieb, mne sa zdá, že neni to fér. Bohužiaľ, tých ďalších prípadov je iste viac a určite sa ich dozvieme. Dneska WikiLeaks existuje a tak ďalej. K afére tomografu, je iste vážna. Na Slovensku v každom okrese máme tomograf, v Bratislave je ich iste dosť. Nerozumiem tomu, prečo sa nemocnica alebo niekto neobráti priamo vo výberovom konaní na výrobcov. Keby to išlo cez Siemens alebo cez nejakú ďalšiu firmu, však je veľa tých výrobcov, určite by sa veľmi ušporilo, a toto, bohužiaľ, pri tých mnohých sprostredkovateľoch akosi chýba. Ja mám takýto prípad najnovší, som sa dozvedel aj z médií, ale som aj konzultoval, napríklad kúpele Dudince Diamant. Bolo to aj v médiách. Ich pán riaditeľ, pán Ľubomír Jankovič po opakovaných upozorneniach dozornej rady na ministerstvo zdravotníctvo na predražovanie výberových konaní, na kamuflovanie ekonomických čísiel, tak ministerstvo ho naozaj odvolalo z tejto funkcie. Fajn, všetko sa upokojí. Bol nový konkurz vyhlásený, tento pán sa tam znova prihlásil a znova vyhral a znova je tam riaditeľ. Však toto, toto si zistím viac a dám pánovi ministrovi, novému, ktorý o tom určite dobre vie, interpeláciu v tomto smere. Ja si myslím, že systémové riešenie je v tom, zakázať sprostredkovanie vo výberovom konaní a obracať sa priamo na tých, ktorí to realizujú alebo predávajú. A za druhé, postihovať neplatičov faktúr konečným realizátorom, exekúciou alebo nejako ináč. Dnes veľmi často tí sprostredkovatelia sa nabalia, ale tí realizátori, ktorí to oddrú, tí nedostanú nič. A takýto prípad by som si dovolil tu ešte povedať. Chcem povedať, že pán minister školstva, ktorý tu celý deň poctivo sedí, tak ten s tým ešte nemá nič spoločné, ale zaujímavé, že ani minulý minister s tým nemal. Napriek tomu rezortu školstva sa to týka. Ja som aj takú interpeláciu dal na pána podpredsedu vlády Vážneho, aj premiérovi Ficovi som to minule na európskom výbore povyprával, on nebol ešte o tom informovaný, dostal nedávno veľmi podrobný list o veci, dokonca jeho jeden úradník z Úradu vlády zavolal tomu dotyčnému postihnutému, za chvíľu poviem, kto to bol, že čo teraz má vlastne robiť. Čiže sám nevedel ako keby, to je trápne. Ide o takýto prípad a týmto ja budem aj končiť svoje, ale mám teraz príležitosť to povedať. Ten pán má 77 rokov, volá sa Dušan Piatka, je to veľmi čestný a úspešný inštalatér, plynofikátor, veľa domov, veľa budov aj v Prahe bolo pod jeho vedením takto urobených. A tento, riešenie tohto príkladu určite povzbudí mnoho malých a stredných podnikateľov, ktorí majú presne rovnaké likvidačné problémy. Jedná sa teraz o práce a dodávky strojových zariadení na dielo, ktoré sa volalo „Plynofikácia objektov Žilinskej univerzity – pracovisko Liptovský Mikuláš“. Realizovala ho firma, volá sa Inštalatér Dušana Piatka, s. r. o., v Liptovskom Mikuláši. Generálnym dodávateľom prác a zmluvným partnerom Žilinskej univerzity bola firma OHL Pozemné stavby Bratislava, a. s., s riaditeľom Ing. Daliborom Štefánikom, Furmanská 6, ktorý za to dostal 2,8 mil. eur. Táto firma existuje kvôli pretekaniu peňazí z eurofondov, je podozrivo úspešná pri získavaní mnohých štátnych zákaziek, pritom nemá vlastných výkonných pracovníkov a len rozdeľuje práce pre iné firmy. OHL hľadala nejakú ďalšiu firmu a uzavrela zmluvu o dielo s firmou RESTAV SK, s. r. o., Žilina, Pri Račianke 39, riaditeľ, pán Ing. P. Jakuš sa volá, ktorá však tiež je na tom rovnako. Nemá ani techniku, ani ľudí, ani proste technológiu, čiže ktorá tiež musela hľadať toho, ktorý, chudáka, ktorý nakoniec tu plynofikáciu tej Žilinskej univerzity urobí. Týmto tretím v poradí bola práve tá firma Inštalatér, ktorá tú zákazku podľa zmluvy o dielo celé dopredu financovala na úver, techniku, technológiu, prácu, a zrealizovala to dielo, odovzdala v termíne 20. 8. 2012. Dielo doteraz nevykazuje žiadne vady, už dva roky ju tá štátna organizácia užíva, ale ten človek nedostal ešte ani korunu za svoju faktúru. Tá faktúra bola na 136 462 eur, pričom na začiatku bolo 2,8 mil. eur. Čiže ten, chudák, pán Piatka písal, behal, navštevoval, rokoval urgoval, výsledok je doteraz nulový. Vymáhal súdnou cestou. Prvé rozhodnutia Okresného súdu Žilina bolo, že RESTAV musí zaplatiť tú pohľadávku 136-tisíc a tak ďalej. Konateľ firmy RESTAV podpísal uznanie záväzku voči veriteľovi v plnom rozsahu, ale napriek tomu sa odvolal. Okrem toho prehlásil niekoľko raz, a to verejne aj pre Televíziu JOJ, že za predmetnú zákazku nedostal zaplatené od vyššieho dodávateľa firmy OHL Bratislava. Svoj dlh firme, teda Inštalatéru, nebude môcť vyrovnať, to prehlásil. Tento pán, chudák, viacnásobne urgoval Žilinskú univerzitu, pani rektorku Tatianu Čorejovú. Tá najprv dlho neodpovedala, ani ho neprijala. Potom dala pani kvestorke Gjašíkovej pokyn na riešenie problému, samozrejme absolútne sa nič nevyriešilo. Ďalšia bola kontrola. Ministerstvo školstva tam poslalo ASFEU, už som zabudol, čo to je, do spoločnosti OHL Pozemné stavby kontrolu. Samozrejme nič nenašli, to som mohol aj predtým povedať. Najprv to OHL odkladal, mesiac mu trvalo, kým ich tam pustili a potom nič nenašli. Niekoľkými listami aj ministrovi školstva Dušanovi Čaplovičovi bola vec objasnená, boli na osobnom stretnutí,  on skutočne potvrdil oprávnenosť požiadavky im. A keď som sa ho ja tu pýtal, aj mne potvrdil, že je to nefér, že im nezaplatili. Televízia JOJ 23. 9. 2013 odvysielala šot o podvode s peniazmi za predmetné dielo. Pán Piatek podal trestné oznámenie okresnému riaditeľovi PZ v Liptovskom Mikuláši, tá podanie odmietla ako bezdôvodné. Teda čo má chudák ďalej robiť? Teda ešte raz vyjadrujem veľké podozrenie, že pri kontrole spoločnosti generálneho dodávateľa OHL kontrolný orgán nenašiel žiadne pochybenie, hoci tieto peniaze neboli vyplatené. A tá firma OHL získala bez akéhokoľvek pričinenia len z predmetnej zákazky neuveriteľných 245-tisíc euro. A aj keby zaplatila toho pána, chudáka, tak rozdiel v sume 109-tisíc euro len za to, že bez akejkoľvek námahy proste to sprostredkoval. Táto firma Inštalatér zaplatila za niekoľkomesačnú prácu svojim osemnástim zamestnancom, objednala, zaplatila kotlové systémy, meranie, reguláciu, revízie a teraz je v zúfalej situácii, už dosť dlho, je vlastne v likvidácii. Čo by sme im radili záverom, čo by sme povedali na to, že v tendroch sa naozaj vyberú firmy bez schopnosti čokoľvek realizovať. Však dokážu získať miliónové zákazky z eurofondov, potom nájsť dodávateľov, následne poddodávateľov, ale potom nezaplatiť a tak ho dostať, toho subdodávateľa alebo realizátora, do úplného krachu. Čiže nečudujem sa, keď pán Piatka mi napísal nedávno, že podľa tohto je takmer nulová vymožiteľnosť práva na Slovensku. To je záver listu tohto starého, vyše sedemdesiatsedemročného podnikateľa, ktorý ma, dúfam, počúva a ktorý vie, že to dnes poviem. Zároveň,  to, čo sa tu dnes deje a to predlžovanie a to vzájomné obviňovanie, určite občanom povie to, čo si oni samozrejme myslia: v tomto parlamente sú všetci bagáž a všetci len hrabú a kradnú a klamú, čo, samozrejme, nie je pravda. Je to veľa serióznych ľudí. Za dva a pol roka, čo som tu, som ich stretol, na obidvoch stranách bariéry slušní ľudia. Myslím, že tam je budúcnosť aj tohto parlamentu. Ďakujem, že ste ma vypočuli. Trvalo to štrnásť minút, povedal som, že pätnásť. Veľmi pekne ďakujem.